b'\n_START_ARTICLE_\nFredrik Kaarle (Preussin prinssi)\n_START_PARAGRAPH_\nFredrik Kaarle (saks. Friedrich Karl Nikolaus; 20. maaliskuuta 1828 Berliini \xe2\x80\x93 15. kes\xc3\xa4kuuta 1885 Klein Glienicke) oli preussilainen prinssi ja sotamarsalkka, joka toimi keskeisen\xc3\xa4 komentajana Saksan yhdistymiseen johtaneissa sodissa.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nFredrik Kaarlen vanhemmat olivat prinssi Kaarle, kuningas Vilhelm I:n veli sek\xc3\xa4 Saksi-Weimarin Maria. H\xc3\xa4n sai lapsesta alkaen sotilaallisen koulutuksen ja osallistui kenraali Friedrich von Wrangelin p\xc3\xa4\xc3\xa4majassa ensimm\xc3\xa4iseen Tanskan\xe2\x80\x93Preussin sotaan vuonna 1848 sek\xc3\xa4 Badenin sotaretkeen vuonna 1849. Fredrik Kaarle ylennettiin 1852 everstiksi, 1854 kenraalimajuriksi ja 1861 ratsuv\xc3\xa4enkenraaliksi, ja h\xc3\xa4n toimi vuodesta 1860 kolmannen armeijakunnan komentajana. H\xc3\xa4n julkaisi samana vuonna my\xc3\xb6s huomiota her\xc3\xa4tt\xc3\xa4neen sotatieteellisen teoksen Eine milit\xc3\xa4rische denkschrift von P. F. C.. Vuonna 1864 k\xc3\xa4ydyss\xc3\xa4 toisessa Tanskan\xe2\x80\x93Preussin sodassa prinssi toimi ensin armeijakunnan ja toukokuusta 1864 alkaen koko sotaretken komentajana. Kaksi vuotta my\xc3\xb6hemmin k\xc3\xa4ydyss\xc3\xa4 Preussin\xe2\x80\x93It\xc3\xa4vallan sodassa h\xc3\xa4n komensi ensimm\xc3\xa4ist\xc3\xa4 armeijaa, joka yhdess\xc3\xa4 Elben armeijan ja toisen armeijan kanssa saavutti voiton ratkaisevassa K\xc3\xb6niggr\xc3\xa4tzin taistelussa 3. hein\xc3\xa4kuuta 1866._NEWLINE_Ranskan\xe2\x80\x93Saksan sodassa 1870\xe2\x80\x931871 Fredrik Kaarle oli toisen armeijan komentajana. Elokuussa 1870 k\xc3\xa4ydyiss\xc3\xa4 taisteluissa h\xc3\xa4n pakotti ranskalaisen F. A. Bazainen armeijan per\xc3\xa4\xc3\xa4ntym\xc3\xa4\xc3\xa4n Metziin ja j\xc3\xa4i sen j\xc3\xa4lkeen piiritt\xc3\xa4m\xc3\xa4\xc3\xa4n kaupunkia, kunnes Bazaine antautui 27. lokakuuta. Voittoa seuranneena p\xc3\xa4iv\xc3\xa4n\xc3\xa4 Fredrik Kaarle ylennettiin sotamarsalkaksi. Sen j\xc3\xa4lkeen h\xc3\xa4n valtasi Orl\xc3\xa9ansin ja l\xc3\xb6i kenraali Antoine Chanzyn komentaman Loiren-armeijan joulukuun alussa sek\xc3\xa4 Chanzyn loput joukot Le Mansin luona kuukautta my\xc3\xb6hemmin. Fredrik Kaarle joutui kuitenkin muun sodanjohdon kritiikin kohteeksi, sill\xc3\xa4 h\xc3\xa4nen johtamansa operaatiot olivat voitokkuudestaan huolimatta my\xc3\xb6s vaatineet runsaat tappiot. H\xc3\xa4nell\xc3\xa4 oli erimielisyyksi\xc3\xa4 varsinkin yleisesikunnan p\xc3\xa4\xc3\xa4llikk\xc3\xb6 Helmuth von Moltken ja ensimm\xc3\xa4isen armeijan komentaja Karl Friedrich von Steinmetzin kanssa._NEWLINE_Fredrik Kaarle oli vuodesta 1854 naimisissa Anhaltin prinsessa Maria Annan kanssa.'